钦定古今图书集成/理学汇编/文学典/第013卷 > 言偃
## 钦定古今图书集成/理学汇编/文学典/第013卷 > 言偃

按《孔子家语》：“偃，吴人，字子游。少孔子三十五岁，特习
于《礼》，以文学著名，仕为武城宰。尝从孔子适卫，与将
军文子兰相善，使之受学于夫子。”

子贡曰：“先成其虑，及事而用之，故动则不妄。”是言偃
之行也。孔子曰：“欲能则学，欲知则问，欲善则详，欲给
则豫。”当是而行偃也，得之矣。

宣公八年六月辛巳有事于太庙。而东门襄仲卒，壬
午犹绎。子游见其故，以问孔子曰：“礼与？”孔子曰：“非礼
也。卿卒不绎。”

按《史记仲尼弟子列传》言，偃，吴人，字子游，少孔子四
十五岁。子游既已受业，为武城宰。孔子过，闻弦歌之
声，孔子莞尔而笑曰：“割鸡焉用牛刀？”子游曰：“昔者偃
闻诸夫子曰：‘君子学道则爱人，小人学道则易使’。孔
子曰：‘二三子偃之言是也。前言戏之耳’。”孔子以为子
游习于文学。

按《礼记檀弓》：曾子袭裘而吊，子游裼裘而吊。曾子指
子游而示人曰：“夫夫也，为习于礼者，如之何其裼裘
而吊也？”主人既小敛，袒括发，子游趋而出，袭裘带绖
而入。曾子曰：“我过矣！我过矣夫！”夫是也。

子游问丧具，夫子曰：“称家之有无。”子游曰：“有无恶乎
齐？”夫子曰：“有，毋过礼。苟无矣，敛手足形，还葬，县棺而
封，人岂有非之者哉？”

司士贲告于子游曰：“请袭于床。”子游曰：“诺。”县子闻之
曰：“汰哉叔氏专以礼许人。”〈注〉叔氏，子游字。〈疏〉叔氏，子
游别字也。

有子与子游立，见孺子慕者。有子谓子游曰：“予壹不
知夫丧之踊也，予欲去之久矣。情在于斯，其是也夫？”
子游曰：“礼有微情者，有以故兴物者，有直情而径行
者，戎狄之道也。礼道则不然。人喜则斯陶，陶斯咏，咏
斯犹，犹斯舞，舞斯愠，愠斯戚，戚斯叹，叹斯辟，辟斯踊
矣，品节斯，斯之谓礼。人死斯恶之矣，无能也斯倍之”
矣。是故制绞衾，设蒌翣，为使人勿恶也。始死，脯醢之
奠，将行，遣而行之，既葬而食之，未有见其飨之者也。
自上世以来，未之有舍也，为使人勿倍也。故子之所
刺于礼者，亦非礼之訾也。

按《说苑》：季康子谓子游曰：“仁者爱人乎？”“子游曰：‘然’。”“人
亦爱之乎？”“子游曰：‘然’。康子曰：‘郑子产死，郑人丈夫舍
玦珮，妇人舍珠珥，夫妇巷哭，三月不闻竽瑟之声。仲
尼之死，吾不闻鲁国之爱夫子，奚也’？”“子游曰：‘譬子产
之与夫子，其犹浸水之与天雨乎？浸水所及则生，不
及则死，斯民之生也必以时雨，既以生，莫爱其赐。故’”
曰：“譬子产之与夫子也，犹浸水之与天雨乎。”

按《阙里志》：子游自吴之鲁，受业于夫子，以文学著名。
夫子闲居，子游问礼，夫子告以郊、社、禘、尝、馈奠、社飨
之礼。游退而学《礼》，每侍夫子，辄以礼问，圣门号为“习
于礼者。”

按《常熟县志》：“子游闻道甚早，北入中国而学于孔子。
自江淮以南为孔氏之学者，偃一人也。县有巷名子
游，桥名文学，相传至今，墓在虞山。”